अगर वास्तविकता की बात करूं तो कॉरपोरेट लॉयर्स अपने संस्थान या कंपनी को उनके कानूनी अधिकारों और पहलुओं के बारे में जानकारी देते हैं। बहुत ही कम केस वे कोर्ट में ले जाते हैं। कॉरपोरेट लॉयर्स अधिकतर मामलों में दोनों पक्षों के बीच आपसी सहमति बनवा कर मसलों को आउट ऑफ कोर्ट ही निपटवाते हैं। अब उनके काम में भी भारी बदलाव आ गया है। अब उनका 70 फीसदी काम ट्रांजेक्शनल हो गया है, जबकि कानूनी काम सिर्फ तीस फीसदी ही रहा है। बदलते वैश्विक परिवेश में जिस तरह कंपनियों की सिक्योरिटीज और उनके ट्रांजेक्शन का काम बढ़ रहा है, ऐसे में कॉरपोरेट लॉयर्स की मांग में बढ़ोतरी हो रही है। पहले जहां सिर्फ बड़ी और इंटरनेशनल कंपनियां ही ऐसी डील्स करती थीं, वहीं अब तमाम छोटी कंपनियां भी ऐसी डील्स में शामिल हो गई हैं। ऐसे में उन्हें ऐसे कॉरपोरेट लॉयर्स की जरूरत रहती है, जो आईपीओ, जीडीआर, डय़ू डिलिजेंस, स्ट्रक्चर्ड फाइनेंस एंड बैंकिंग और इंटरनेशनल कानूनों के जानकार हों। कई कॉरपोरेट लॉ फर्म्स भी इस तरह की सर्विस देने के लिए कॉरपोरेट लायर्स हायर करती हैं। कॉरपोरेट लॉयर बनने के लिए आपको एलएलबी की डिग्री की आवश्यकता होती है। आपके केस में आपकी बीबीए की डिग्री आपके लिए अतिरिक्त योग्यता का काम करती है। आप अब जॉब सर्च शुरू कर दीजिए और किसी लॉ फर्म या किसी कंपनी के लीगल विभाग से जल्दी ही जुड़ने की कोशिश कीजिए।